ทองปิดบวก 9.4 ดอลล์
สัญญาทองคำตลาดนิวยอร์กปิดบวก9.4 ดอลล์ หลังประธานเฟดชิคาโกคาดใช้ คิวอี3 ถึงปีหน้า
2 ต.ค. 2555

สัญญาทองคำตลาดนิวยอร์กปิดบวก9.4 ดอลล์ หลังประธานเฟดชิคาโกคาดใช้ คิวอี3 ถึงปีหน้า
สัญญาทองคำตลาด COMEX (Commodity Exchange) ส่งมอบเดือนธ.ค.เพิ่มขึ้น 9.4 ดอลลาร์ หรือ 0.53% ปิดที่ 1,783.3 ดอลลาร์/ออนซ์ หลังจากเคลื่อนตัวในช่วง 1788.6 - 1788.6 ดอลลาร์
สัญญาทองคำดีดตัวขึ้นเมื่อคืนนี้ หลังจากสถาบันจัดการอุปทานของสหรัฐ (ISM) เปิดเผยว่า ดัชนีภาคการผลิตของสหรัฐเพิ่มขึ้นสู่ระดับ 51.5 ในเดือนก.ย. จากระดับ 49.6 ในเดือนส.ค. ซึ่งสูงกว่าที่นักวิเคราะห์คาดว่าจะอยู่ที่ 49.7 บ่งชี้ว่าภาคการผลิตของสหรัฐกลับมาขยายตัวเป็นครั้งแรก หลังจากหดตัวมาสามเดือนติดต่อกัน
นอกจากนี้ สัญญาทองคำยังได้แรงหนุนหลังจากนายชาร์ลส์ อีแวนส์ ประธานเฟดสาขาชิคาโกกล่าวกับสถานีโทรทัศน์ซีเอ็นบีซีว่า มีแนวโน้มที่เฟดจะขยายระยะเวลาดำเนินโครงการซื้อพันธบัตรรอบใหม่ หรือ คิวอี3 ที่เพิ่งประกาศใช้เมื่อเดือนที่แล้ว ออกไปจนถึงปี 2556 
ทั้งนี้ มาตรการผ่อนคลายทางการเงินดังกล่าวดึงดูดให้นักลงทุนเข้าซื้อโลหะมีค่า เพราะวิตกว่ามาตรการเหล่านี้อาจทำให้มูลค่าของเงินลดลง นอกจากนี้ นักลงทุนมักใช้ทองเป็นตัวปกป้องความเสี่ยงจากเงินเฟ้อซึ่งมีแนวโน้มว่าจะเกิดขึ้นจากมาตรการผ่อนคลายทางการเงินต่างๆ